બીજી સવારે અવનિને સાક્ષીમાં રાખી વિરલને ગણેશોત્સવના ફાળાપેટે પચીસ હજારનો ચેક મોકલી ચિઠ્ઠીમાં લખ્યું હતું: આ વખતે નવરાત્રિમાં સજોડે ગામ આવવાની ઇચ્છા છે. દશેરાનું ગ્રામભોજન અમારા તરફથી... પછી ફોન પર અલાયદું કહ્યું હતું - તારી સમજાવટે રૂપિયાનો રુઆબ દાખવી રહ્યો છું. મારો વટ પડે એટલું જોજે! વેજપુર જવાનું જાણી અવનિ હરખાયેલી : મારે કેટલી તૈયારીઓ કરવી પડશે... વતનના ઘરે વહુ તરીકે પહેલી વાર જવાનું થશે એ પ્રસંગ નાનોસૂનો ન ગણાય. ગિફ્ટ્સ લઈ જઈશું, મીઠાઈ તો લેવાની જ હોય... આનંદ, મારી ઇચ્છા તો વીર-શૌર્યની પત્નીઓ વચ્ચે સમાધાન કરાવવાનીયે છે. ખાનદાન ખોરડાનાં બૈરાં જાહેરમાં ઝઘડે નહીં એવું હું મારી દેરાણી-જેઠાણીને સમજાવી શકુંને?